Polisievrou sê Malema het haar aangerand | Netwerk24
Polisievrou sê Malema het haar aangerand
11 Februarie 2019 19:01
Julius Malema, leier van die EFF.
'n Vroulike lid van die parlementêre beskermings- en veiligheidsdienste het Julius Malema, leier van die EFF daarvan beskuldig dat hy haar aangerand het, het EWN Maandag berig.
Die bewering is glo vervat in die polisie se amptelike voorvalverslag oor die gewelddadige onderonsie Donderdagaand ná pres. Cyril Ramaphosa se staatsrede tussen EFF-parlementslede en polisiebeamptes.
Video-beeldmateriaal het Vrydagoggend aan die lig gekom wat getoon het hoe Marshall Dlamini, 'n parlementslid van die EFF, 'n polisielid in 'n gang van die parlement klap. Die polisielid was glo verbonde aan die parlementêre beskermings- en veiligheidsdienste.
Malema kan op die video gesien word waar hy sy vinger vir die polisieman waai, waarna Dlamini die man klap.
'n Vrou stoot dan vir Dlamini weg, terwyl 'n ander man tussen Malema en die man wat geklap is, inbeweeg.
Die polisie se verslag oor die voorval lui dat Malema die vrou rof teen die nek gestamp het.
Die EFF het sedertdien beweer dat die voorval in reaksie was op 'n beweerde regse komplot op Malema se lewe, het News24 berig.
Die polisie het die naweek teenoor EWN bevestig dat twee aanrandingsake aanhangig gemaak is - een deur 'n adjudant-offisier en een deur 'n sersant.
Die polisie wou egter na wat berig word nie bevestig of Malema die onderwerp in een van die sake is. - News24